**Λανθάνοντες υποθετικοί λόγοι**

Πολλές φορές η υπόθεση ενός υποθετικού λόγου λανθάνει, δηλαδή δεν είναι εμφανής, καθώς ως υπόθεση δεν χρησιμοποιείται μια τυπική υποθετική πρόταση, αλλά ένα ισοδύναμο λεκτικό σύνολο ή πρόταση. Έτσι, αντί για υποθετική πρόταση, έχουμε:

• μια **μετοχή:**

ΞΕΝ Απομν 1.4.14 οὔτε γὰρ βοὸς ἂν *ἔχων* [*εἰ εἶχεν*] σῶμα, ἀνθρώπου δὲ γνώμην, ἐδύνατ' ἂν πράττειν ἃ ἐβούλετο || γιατί ούτε αν είχε σώμα βοδιού και νου ανθρώπου θα μπορούσε ο άνθρωπος να κάνει όσα ήθελε.

• ένα **επίρρημα** (π.χ. οὕτως, ἄλλως, δικαίως, ἐκείνως, ταύτῃ, ἀμαχεί):

ΘΟΥΚ 2.11.5 *οὕτω* γὰρ [*εἰ οὕτως ἔχοιεν*] πρός τε τὸ ἐπιέναι τοῖς ἐναντίοις εὐψυχότατοι ἂ*ν εἶεν* πρός τε τὸ ἐπιχειρεῖσθαι ἀσφαλέστατοι || γιατί έτσι [*αν έχουν έτσι τα* *πράγματα*] οι στρατιώτες διαθέτουν την πιο μεγάλη αυτοπεποίθηση στις επιθέσεις εναντίον των εχθρών και την μεγαλύτερη ασφάλεια κατά τις επιθέσεις που δέχονται.

• έναν **εμπρόθετο προσδιορισμό** (συνήθως ἄνευ, ἀπὸ, ἐκ, μετὰ + γεν.):

ΠΛ Φαιδ 99a ἄνευ τοῦ τὰ τοιαῦτα *ἔχειν* [*εἰ μὴ* τὰ τοιαῦτα *εἶχον*] καὶ ὁστᾶ καὶ νεῦρα καὶ ὅσα ἄλλα ἔχω, οὐκ ἂν οἷός τ' ἦν ποιεῖν τὰ δόξαντά μοι || χωρίς [*αν δεν είχα*] αυτά, δηλαδή τα οστά, τα νεύρα και όσα άλλα έχω, δεν θα μπορούσα να κάνω αυτά που θέλω.

* μια δευτερεύουσα πρόταση που μπορεί να είναι **χρονικοϋποθετική** ή **αναφορική υποθετική** ή **εναντιωματική**

ΔΗΜ 15.1 *ἐπειδὰν γάρ τι δόξῃ* καὶ ψηφισθῇ, τότ' ἴσον τοῦ πραχθῆναι *ἀπέχει ὅσονπερ πρὶν δόξαι*|| διότι, όταν τι αποφασισθή και ψηφισθή, τότε απέχει ίσον της εκτελέσεως, όσον και πριν αποφασισθή. γιατί, όταν κάτι θεωρηθεί σωστό και ψηφιστεί, (ακόμα και) τότε απέχει τόσο από την εκτέλεση, όσο και πριν αποφασιστεί.

ΞΕΝ ΚΑναβ 3.2.7 καὶ*ὅτῳ δοκεῖ* ταῦτ', ἔφη, ἀνατεινάτω τὴν χεῖρα (= εἴ τινι) || και όποιος συμφωνεί μ' αυτά, είπε, να σηκώσει το χέρι.

ΑΡΙΣΤ ΗΝικ 1167b31 οἱ δ' εὖ πεποιηκότες φιλοῦσι καὶ ἀγαπῶσι τοὺς πεπονθότας *κἂν μηδὲν ὦσι χρήσιμοι* || όσοι ευεργετούν νιώθουν για τους ευεργετούμενους φιλία και αγάπη, ακόμη κι αν αυτοί δεν τους είναι χρήσιμοι.

**Υποθετική μετοχή: τρόπος ανάλυσης**

Οι υποθετικές μετοχές τίθενται σε κάθε χρόνο, εκτός από Μέλλοντα. Δέχονται άρνηση μή, και αναλύονται σε υποθετικές προτάσεις εκφερόμενες ανάλογα με το είδος του υποθετικού λόγου στον οποίο ανήκουν.

Μια υποθετική μετοχή μπορεί να ανήκει σε οποιοδήποτε από τα 6 είδη υποθετικών λόγων, ωστόσο υπάρχουν κάποιες περιπτώσεις που η αναγνώριση του είδους και άρα η ανάλυση της μετοχής είναι σχετικά εύκολη.

α) Αν η κύρια πρόταση εκφέρεται με δυνητική οριστική, τότε η υποθετική μετοχή θα αναλυθεί σε υποθετική πρόταση με εἰ + οριστική ιστορικού χρόνου, εκφράζοντας το μη πραγματικό.

β) Αν η κύρια πρόταση εκφέρεται με οριστική Μέλλοντα, τότε η υποθετική μετοχή θα αναλυθεί με ἐάν, ἄν, ἤν + υποτακτική, εκφράζοντας το προσδοκώμενο.

γ) Αν η κύρια πρόταση εκφέρεται με δυνητική ευκτική, τότε η υποθετική μετοχή θα αναλυθεί με εἰ + ευκτική, εκφράζοντας την απλή σκέψη του λέγοντος.

**Σε κάθε άλλη περίπτωση η αναγνώριση και η ανάλυση της μετοχής γίνεται με βάση το νόημα της περιόδου.**

Οὐκ ἄν ἦλθον δεῦρο, ὑμῶν μή κελευσάντων. (δε θα ερχόμουν εδώ, αν δεν το προστάζατε εσείς).

Οὐκ ἄν ἦλθον δεῦρο, **εἰ** **μή ὑμεῖς ἐκελεύσατε.** [2ο είδος: μη πραγματικό]

Παρατηρούμε πως στην απόδοση υπάρχει δυνητική οριστική ιστορικού χρόνου (ἄν ἦλθον), στοιχείο που μας επιτρέπει να αναγνωρίσουμε το είδος του υποθετικού λόγου.

Οὐκ ἂν ἔλαθεν, ὁρμώμενος ὁ Κλέων πάσῃ τῇ στρατιᾷ. (Ο Κλέων δε θα περνούσε απαρατήρητος, αν εξορμούσε με όλο το στράτευμα).

Οὐκ ἂν ἔλαθεν, **εἰ** **ὡρμᾶτο ὁ** **Κλέων πάσῃ** **τῇ** **στρατιᾷ** [2ο είδος: μη πραγματικό]

Στην απόδοση υπάρχει δυνητική οριστική ιστορικού χρόνου.

Ἀνώνυμοι θανόντες οὐ γελώμεθα ἄν (αν πεθάνουμε ανώνυμοι, δε θα γελοιοποιηθούμε)

**Εἰ** **θάνοιμεν ἀνώνυμοι**, οὐ γελώμεθα ἄν [5ο είδος: απλή σκέψη του λέγοντος]

Στην απόδοση έχουμε δυνητική ευκτική.

Οἱ κολακεύοντες καὶ οἱ ἐξαπατῶντες πιστευθέντες τοὺς πιστεύσαντας ἀδικοῦσιν. (Οι κόλακες και οι απατεώνες, αν γίνουν πιστευτοί, αδικούν όσους τους πίστεψαν).

Παρατηρούμε πως στην απόδοση έχουμε απλή οριστική ενεστώτα, η οποία μας παραπέμπει είτε στο 1ο είτε στο 4ο είδος. Γίνεται, ωστόσο, σαφές από το νόημα πως πρόκειται για κάτι που έχει διαρκή αλήθεια όσες φορές κι αν συμβεί τώρα ή στο μέλλον. Κατανοούμε, οπότε, πως πρόκειται για έναν υποθετικό λόγο του 4ου είδους (αόριστη επανάληψη στο παρόν ή μέλλον).

**Ἐὰν οἱ** **κολακεύοντες καὶ** **οἱ** **ἐξαπατῶντες πιστευθῶσιν**, τοὺς πιστεύσαντας ἀδικοῦσιν.